**legendă de nisip**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LEGENDĂ DE NISIP

Unii îmi spun că ți-ai schimbat demult adresa

Oricum nu pot s-o aflu și-mi pare inutil

Dar vreau să știi că trec pe strada ta adesea

S-ascult tăcerea nopții pe discuri de vinil

\*

Unii mi-au spus că ești frumoasă ca pe vremuri

Că ochii-ți de smarald încă aruncă flăcări verzi

Și prin pustietatea orașului de singuri

Din patru-n patru ziduri mai poți ca să mă pierzi

\*

Alții mi-au zis că ai plecat foarte departe

Dar eu nu pot să le mai spun povestea despre noi

Doar ție vreau să îți trimit ultima parte

Dintr-o legendă scrisă pe nisipuri de-amândoi